Id-Deċiżjoni tal-Kummissjoni
tat-3 ta' Ġunju 1994
fuq il-kriterji li għandhom ikunu applikati għal stabbilimenti li jimmanifatturaw prodotti tal-laħam mingħajr ma jkollhom struttura industrijali jew kapaċità ta' produzzjoni industrijali
(94/383/KE)
IL-KUMMISSJONI TAL-KOMUNITAJIET EWROPEJ
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 77/99/KEE tal-21 ta' Diċembru 1976 dwar problemi tas-saħħa li jaffettwa l-produzzjoni u l-marketing ta' prodotti tal-laħam u ċerti prodotti oħra ta' oriġini annimali [1], kif l-aħħar emendata bid-Direttiva 92/118/KEE [2], u partikolarment Artikolu 9(5) tagħha,
Billi jeħtieġ li jkunu preskritti kriterji għall-klassifikazzjoni ta' stabbilimenti biex tkun żgurata implimentazzjoni uniformi tad-Direttiva 77/99/KEE;
Billi l-Istati Membri ikkomunikaw lill-Kummissjoni l-kriterji li adottaw biex ikun stmat jekk stabbiliment jew kategorija ta' stabbilimenti m'għandiex struttura industrijali jew kapaċità ta' produzzjoni;
Billi d-derogi msemmija f'Artikolu 9(1) u (2) tad-Direttiva 77/99/KEE jirrigwardaw biss l-istruttura ta' l-istabbilimenti u mhux l-ħtiġiet iġeniċi preskritti f'dik id-Direttiva;
Billi l-miżuri li għalihom tipprovdi din id-Deċiżjoni huma skond l-opinjoni tal-Kumitat Permanenti Veterinarju,
ADOTTAT DIN ID-DEĊIŻJONI:
Artikolu 1
1. Għall-iskop ta' l-għoti ta' derogi msemmija f'Artikolu 9(1) u (2) tad-Direttiva 77/99/KEE, l-Istati Membri għandhom jiffissaw limitu ta' produzzjoni massimu għal kull stabbiliment.
Meta jkun iffissat il-limitu, għandhom iqisu partikolarment il-parametri li ġejjin: l-istruttura tal-istabbiliment u t-tqassim, il-fluss tal-prodotti u l-kapaċità għall-materja prima u prodotti finali.
2. L-għoti tad-derogi msemmija fil-paragrafu 1 huwa bla ħsara għall-ħarsien minn kull stabbiliment tal-limitu ta' produzzjoni preskritt bis-saħħa tal-paragrafu 1.
3. Fl-ebda każ ma għandu l-limitu ta' produzzjoni preskritt fil-paragrafu 1 jaqbeż kwantità ta' 7.5 tunnellati tal-prodott lest kull ġimgħa jew tunnellata kull ġimgħa fil-każ tal-produzzjoni tal-foie gras.
Artikolu 2
Din id-Deċiżjoni hija indirizzata lill-Istati Membri.
Magħmula f'Brussel, fit-3 ta' Ġunju 1994.